b'\n_START_ARTICLE_\nOnnenonkija (elokuva)\n_START_SECTION_\nVastaanotto\n_START_PARAGRAPH_\nHelsingin Sanomien Jutta Sarhimaan mielest\xc3\xa4 trendi-ilmi\xc3\xb6ist\xc3\xa4 tai muista kertovat elokuvat ovat yleens\xc3\xa4 ep\xc3\xa4onnistuneet, mutta Onnenonkijassa h\xc3\xa4n ei n\xc3\xa4e mit\xc3\xa4\xc3\xa4n h\xc3\xa4vett\xc3\xa4v\xc3\xa4\xc3\xa4, vain pieni\xc3\xa4 rytmiongelmia ja ajoittaista saarnaavuutta. H\xc3\xa4nest\xc3\xa4 elokuvassa on my\xc3\xb6s hyv\xc3\xa4\xc3\xa4 itseironiaa: sen p\xc3\xa4\xc3\xa4hahmot, rikasta n\xc3\xa4yttelev\xc3\xa4 k\xc3\xb6yh\xc3\xa4 tytt\xc3\xb6 ja k\xc3\xb6yh\xc3\xa4ksi naamioituva rikas poika, \xe2\x80\x9dtekev\xc3\xa4t itse itsest\xc3\xa4\xc3\xa4n pilaa heitt\xc3\xa4m\xc3\xa4tt\xc3\xa4 pois kaikkea samastumispintaa\xe2\x80\x9d. K\xc3\xa4sikirjoittaja Pekko Pesosta h\xc3\xa4n kutsuu yhdeksi suomalaisen komedian kultasormista ja Minka Kuustosta taitavaksi komedienneksi. Iltalehden Juho Rissanen oli paljon kriittisempi ja n\xc3\xa4ki Onnenonkijassa tahatonta komiikkaa, opetuselokuvamaista otetta ja ep\xc3\xa4uskottavuutta, mutta kehui Pekko Pesosen luontevaa dialogia._NEWLINE_Onnenonkija sai Suomen elokuvateattereissa vuoden 2017 loppuun menness\xc3\xa4 94\xc2\xa0809 katsojaa ja oli n\xc3\xa4in vuoden 2016 ensi-iltaelokuvista 27:nneksi katsotuin ja yhdeks\xc3\xa4nneksi katsotuin kotimainen. Ensimm\xc3\xa4isess\xc3\xa4 televisioesityksess\xc3\xa4\xc3\xa4n 11. elokuuta 2018 Onnenonkija sai 238\xc2\xa0000 katsojaa.'